b'\n_START_ARTICLE_\nKurt von Stedingk\n_START_SECTION_\nBakgrunn og tidlig karriere\n_START_PARAGRAPH_\nKurt von Stendingk ble f\xc3\xb8dt i Pommern som s\xc3\xb8nn av major Kristoffer Adam Stedingk og grevinne Kristina Charlotta von Schwerin, hans bror var Victor von Stedingk. Kurt von Stedingk tjenestegjorde allerede som 13 \xc3\xa5r gammel som fenrik i den svenske h\xc3\xa6ren under syv\xc3\xa5rskrigen. Etter krigsslutt begav von Stedingk seg til Sverige for \xc3\xa5 ans\xc3\xb8ke om erstatning for skade som familiens eiendom hadde lidt under krigshandlingene. _NEWLINE_Familien fikk neppe noen erstatning, men unge Kurt von Stedingk fikk innpass ved det kongelige hoff, ble bekjent med kronprinsen og fikk kontakter han i sin karriere skulle dra stor nytte av. Fra 1763 studerte Stendingk ved Uppsala universitet og fra 1766 fikk han tillatelse til \xc3\xa5 g\xc3\xa5 i fransk tjeneste og ble samme \xc3\xa5r utnevnt til underl\xc3\xb8ytnant ved Royal Su\xc3\xa9dois. Her ble han i 1770 utnevnt til kaptein og i 1773 til kapteinmajor, mens han \xc3\xa5ret f\xc3\xb8r hadde blitt utnevnt til kaptein ved kongens vervede regiment. I 1776 ble han oberstl\xc3\xb8ytnant og i 1778 oberst ved sitt regiment i Frankrike mens han i Sverige i 1777 ble utnevnt til kammerherre og i 1783 sjef for de karelske dragonene. _NEWLINE_Da Frankrike fra 1779 bidro med tropper til USAs uavhengighetskrig deltok Stendingk som befalhaver for en infanteribrigade under. Stendingk utmerket seg ved erobringen av Grenade 3. juli, og ved stormingen av Savannah samme \xc3\xa5r. For sin innsats for den nye republikken ble han ogs\xc3\xa5 inntatt som medlem av Society of the Cincinnati, kong Gustav III nektet imidlertid Stedingk \xc3\xa5 b\xc3\xa6re selskapets insignia da de var gitt han av et folk som hadde gjort oppr\xc3\xb8r. Vel tilbake i Frankrike ble han mottatt med velvilje av kongefamilien, fikk en orden og en livstidspensjon p\xc3\xa5 6 000 livre.\n_START_SECTION_\nTjeneste for Sverige\n_START_PARAGRAPH_\nUnder Gustav IIIs russiske krig ble Kurt von Stedingk utnevnt til \xc3\xb8verstkommanderende for forsvaret av Savolax. Ved Porrassalmi i 1789 slo styrkene under hans kommando tilbake en langt sterkere russisk styrke og 21. juli samme \xc3\xa5r angrep hans styrker russerne ved Parkum\xc3\xa4ki og tilf\xc3\xb8rte de store tap, for den seieren ble Stendingk utnevnt til generalmajor. _NEWLINE_Ved fredsforhandlingene etter krigen ble Stedingk i 1790 utnevnt til svensk ambassad\xc3\xb8r ved St. Petersburg, han fikk snart god kontakt med Katarina II, og hennes etterf\xc3\xb8lger, Paul I. Tsar Aleksander I som etterfulgte sin myrdede far i 1801 betraktet Stedingk mer som en venn av familien enn som et fremmed sendebud, og tildelte Stedingk Russlands tre fornemste ordner. _NEWLINE_I 1792 ble Stedingk utnevnt til generall\xc3\xb8ytnant og i 1794 mottok han serafimerordenen for s\xc3\xa5 i 1796 bli utnevnt til en af rikets herrar, den eneste som har blitt utnevnt til dette uten \xc3\xa5 v\xc3\xa6re inntatt p\xc3\xa5 Ridderhuset. _NEWLINE_Under den russiske milit\xc3\xa6re oppbyggingen f\xc3\xb8r finskekrigen rapporterte Stedingk b\xc3\xa5de til Stockholm og til de svenske styrkene i den finske delen av riket om Russlands kapasitet og hensikter, blant annet var det etter en varsling fra Kurt von Stedink at fungerende \xc3\xb8verstkommanderende Karl Nathanael af Klercker mobiliserte i Finland f\xc3\xb8r det russiske angrepet. Da krigen br\xc3\xb8t ut reiste Kurt von Stedingk tilbake til Stockholm, etter kuppet mot Gustav IV ble han ogs\xc3\xa5 i en periode satt i husarrest av de nye makthaverne, da de var skeptisk til hans bakgrunn som gammel \xc2\xabGustavianer\xc2\xbb._NEWLINE_Da krigen mot Russland skulle avsluttes var det imidlertid umulig \xc3\xa5 komme utenom Stedingk og han ble igjen kalt til tjeneste. Ved fredsforhandlingene i Fredrikshamn representerte Stedingk Sverige sammen med oberst Anders Skj\xc3\xb6ldebrand og brukte sine sv\xc3\xa6rt gode forbindelser med russerne for \xc3\xa5 fors\xc3\xb8ke \xc3\xa5 oppn\xc3\xa5 mest mulig i de harde forhandlingene. Samme \xc3\xa5r ble Stedingk opph\xc3\xb8yd til greve. _NEWLINE_Etter fredsslutningen med Russland h\xc3\xb8sten 1809 ble Kurt von Stedingk igjen Sveriges ambassad\xc3\xb8r i St. Petersburg, men ble tilbakekalt i 1811 og utnevnt til feltmarskalk. I 1813 ble Stedingk \xc3\xb8verstkommanderende, under kronprins Karl Johan for den svenske arm\xc3\xa9en som ble satt inn p\xc3\xa5 tysk side mot Frankrike under Napoleon. Da Karl Johan overtok kommandoen over den s\xc3\xa5kalte nordre tyske arm\xc3\xa9, beholdt Stedingk kommando over de svenske styrkene i de p\xc3\xa5f\xc3\xb8lgende slagene ved Grossbeeren, Dennewitz og Leipzig. De svenske styrkene under Stedingk deltok videre i kampene i Holstein, marsjen til Brabant og fulgte derp\xc3\xa5 kronprinsen til Paris etter Napoleons nederlag.\n_START_SECTION_\nEldre dager\n_START_PARAGRAPH_\nP\xc3\xa5 sine eldre dager var han kansler for krigsskolen i \xc3\xa5rene 1818-1826. \xc3\x85ret 1826 ledet han en delegasjon til Russland for \xc3\xa5 kondolere ved tsar Alexander Is d\xc3\xb8d og biv\xc3\xa5ne tsar Nikolaj Is kroning i Moskva. I 1807 hadde Stedingk kj\xc3\xb8pt g\xc3\xa5rden Elghammar og lot der oppf\xc3\xb8re en st\xc3\xb8rre bygning i empirestil, tegnet av den italienske arkitekten Giacomo Quarenghi, stedet er idag kjent som Elghammar slott. _NEWLINE_Kurt von Stedingk ble gift med Ulrika Fredrika Ekstr\xc3\xb6m. Han d\xc3\xb8de i den h\xc3\xb8ye alder av 90 \xc3\xa5r og b\xc3\xa5de kongen og den svenske arm\xc3\xa9en anla sorg ved hans bortgang.'